寄游定夫
作者：楊時
朝代：宋

paragraphs: 憶昨相逢鳳山趾，駒隙駸駸餘半紀。
君趨烏府近清光，陸海驚濤漲天起。
雲帆大舸半摧溺，艤岸得全誠偶爾。
我時捧檄赴京渚，放浪江湖一浮蟻。
談書考古老無用，哺啜糟醨咀糠粃。
東歸雖復有民社，爲米折腰良可恥。
市朝紛紛真羿彀，朔幹燕弧不容擬。
投身中地竟誰免，未信棘端能捍矢。
重樓百尺卧玄德，問舍求田不須鄙。
早歲結鄰初有約，齒豁頭童今老矣。
築田預想傍田廬，負耒耦耕何日始。